Devecseri Gábor:	Kalauz Homéroszhoz
tartalom:"...Mert éjjel-nappal gyönyörűség ez: ha a lantot / művelt és avatott művész kérdezgeti, azt ő / megszólalva nagyon sok bájos hangra tanítja, / mert a tanult játékos lágyan pengeti, könnyen / és nem kínos fáradsággal...
E homéroszi Hermész-himnusz gyönyörű sorai szinte kínálkoznak Devecseri Gábor új kötete elé: valóban "művelt és avatott művész" vallatja és bírja szóra előttünk a homéroszi művet, értőn és mélyrehatón kutatva örök életének titkát, példátlan népszerűségének okait, máig ható, termékenyítő sugárzását.
A kötet címadó tanulmánya egyben a mű gerince: ebből indul ki, ehhez tér vissza a szerző; tanulmányai nemcsak magáról az Iliász-ról és az Odüsszeiá-ról szólnak, hanem Homérosz világirodalmi és magyar irodalmi utóéletét is gyakran érintik évtizedekre és világrészekre kiterjedő figyelemmel. Ritka szerencsés kezű vezető ezen az úton Devecseri; aki vele tart, azt ő "megszólalva nagyon sok bájos hangra tanítja" - és ez a tanítás sohasem tanárosan száraz, hanem közvetlen hangú csevegés, melynek során az olvasót költői és műfordítói titkokba avatja be szívélyes kalauza."